Nødetatene måtte rykke ut med store styrker til Bamsetjern i Lillomarka nord for Romsås i Oslo ved 12.30-tiden onsdag etter melding om skogbrann.

Etter tre og en halv time begynner nå brannvesenet å få kontroll på brannen.

Brigadesjef Gorm Sjøli sier at effekten av skogbrannhelikopteret har vært veldig god.

– Vi føler at vi har fått slått ned en god del av flammene som er der inne og begynner å få kontroll på de to brannene, sier Sjølie.

RØYK: Røyken fra brannen var synlig for mange. Dette bildet er tatt på Bjønnåsen i Rælingen i Akershus. Foto: Marit Bache / NRK

Intens brannslukking

Det var to forskjellige felt som brant med ca. 400 meters mellomrom, i et ulendt terreng rett under en høyspentmast.

Til sammen skal det ifølge Oslo brann- og redningsetat ha vært rundt fem-seks mål som sto i brann.

Åtte biler og 22 mann jobbet sammen med skogbrannhelikopteret og Sivilforsvaret for å få kontroll på brannen.

Statnett har koblet ut to strømlinjer på grunn av brannen. Én mellom Furuset og Frogner, og én mellom Ulven og Roa.

Brannvesenet blir over natten

Det var en stund fare for at brannen skulle spre seg til bebyggelsen i nærheten. Den avtok etter noen timer, og ved 17-tiden var brannen så godt som slukket.

Brannstyrkene kommer likevel ikke til å forlate stedet på mange timer, forsikrer brigadesjefen.

Elever og ansatte ved Bjøråsen skole er sendt hjem på grunn av brannen, sier fungerende rektor Thor Sundal. Foto: Hanna Seferowicz / NRK

– Vi kommer til å bli utover natta og morgentimene. Det er torv i grunnen, og vi blir der mange timer ennå for å være sikre på at brannen ikke skal ta seg opp, sier Sjølie.

Skole evakuert

Bjøråsen skole som ligger i området ble evakuert som følge av brannen.

– Det var en udramatisk evakuering, forteller fungerende rektor Thor Sundal til NRK.

Barna er sendt hjem og foresatte har fått beskjed via SMS om hva som har skjedd.

– Også de ansatte på skolen er sendt hjem. Årsaken er at røyken lagrer seg i luftanlegget på skolen, og det er veldig tett inne i bygningen, sier Sundal.

Hilde Arvidsdatter Klæboe bor i området. Foto: Namra Saleem / NRK

Beboere på Romsås, Ammerud og Grorud ble oppfordret til å holde vinduene sine lukket på grunn av den store røykutviklingen fra brannen. Hilde Arvidsdatter Klæboe lå å sov da hun fikk beskjed om brannen.

– Jeg ble vekket av mamma og kjente at det lukta brent. Mamma sa "lukk igjen vinduene, det er skogbrann". Da så jeg ut av verandaen, så røyken på forsiden av blokka mi.

– Du blir jo redd med en gang. Men nå er jeg rolig, brannvesenet har vært veldig flinke, sier Hilde Arvidsdatter Klæboe.

Stor skogbrannfare

Skogbrannen i Lillomarka startet i halv ett-tiden onsdag. Foto: Statens skogbrannhelikopter

– Røyken er uttynnet og ikke farlig, men de som merker brannrøyken bør lukke vinduene, sier brigadesjef Sjøli.

Det er stor skogbrannfare i Østlandssområdet etter en lang periode med mye fint vær og lite nedbør.

Ifølge Meteorologisk institutt vil skogbrannfaren holde seg de neste dagene, og det er ikke ventet nedbør av betydning onsdag.